CELEX: C2007/155/68
Language: el
Date: 2007-07-07 00:00:00
Title: Υπόθεση T-162/07: Αγωγή της 8ης Μαΐου 2007 — Πήγασος Αλιευτική Ναυτική Εταιρεία κατά Συμβουλίου και Επιτροπής

7.7.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 155/37
            
         Αγωγή της 8ης Μαΐου 2007 — Πήγασος Αλιευτική Ναυτική Εταιρεία κατά Συμβουλίου και Επιτροπής
   (Υπόθεση T-162/07)
   (2007/C 155/68)
   Γλώσσα της προσφυγής: η ελληνική
   Διάδικοι
   
      Ενάγουσα: Πήγασος Αλιευτική Ναυτική Εταιρεία (Μοσχάτο, Ελλάδα) (Εκπρόσωπος: Ν. Σκανδάμης, δικηγόρος)
   
      Εναγόμενοι: Συμβούλιο της Ευρωπαϊκής Ένωσης και Επιτροπή των Ευρωπαϊκών Κοινοτήτων
   Αιτήματα της ενάγουσας
   
               —
            
            
               να αναγνωριστεί ότι το Συμβούλιο της Ευρωπαϊκής Ένωσης και η Ευρωπαϊκή Επιτροπή, με σειρά παράνομων πράξεων και παραλείψεών τους, παραβίασαν τις θεμελιώδεις αρχές του κοινοτικού δικαίου της ελεύθερης κυκλοφορίας, της οικονομικής ελευθερίας, της αναλογικότητας, της προστασίας της δικαιολογημένης εμπιστοσύνης των δικαιούμενων και της αρχής της παροχής αποτελεσματικής δικαστικής προστασίας στο χώρο της διενέργειας αλιείας, σε συνορεύουσα ζώνη τρίτης χώρας (Τυνησίας) και της προώθησης των αλιευμάτων στο κοινοτικό τελωνειακό έδαφος διαμέσου του εδάφους της τρίτης αυτής χώρας, συνδεδεμένης προς την Κοινότητα και υπό τελωνειακή επιτήρηση (in transit)·
            
         
               —
            
            
               να επιβληθεί στα κοινοτικά όργανα υποχρέωση καταβολής στην εταιρεία της ενάγουσας ποσού (23 608 551 δηνάρια) εικοσιτριών χιλιάδων εξακοσίων οκτώ δηναρίων και πεντακοσίων πενήντα ενός χιλιοστών του δηναρίου και ποσού (188 583,18 + 10 806 323,44 + 1 000 000 = 11 994 906,62 €) έντεκα εκατομμυρίων εννιακοσίων ενενήντα τεσσάρων χιλιάδων και εννιακοσίων έξι ευρώ και εξήντα δύο λεπτών, ως αποζημίωσης, κατά τα άρθρα 235 και 288 εδ. 2 ΕΚ.
            
         Ισχυρισμοί και κύρια επιχειρήματα
   Η ενάγουσα ισχυρίζεται ότι υπέστη οικονομική ζημία εκ της αδυναμίας εισαγωγής στο τελωνειακό έδαφος της Κοινότητας προϊόντων κοινοτικής καταγωγής και υλοποίησης της επιχειρηματικής της δραστηριότητας λόγω σειράς παράνομων πράξεων και συμπεριφορών των κοινοτικών οργάνων και δη:
   
               α)
            
            
               της Ευρωπαϊκής Επιτροπής για το λόγο ότι θέσπισε τον Κανονισμό (ΕOΚ) 2454/93 (1), ο οποίος επιβάλλει την προσκόμιση πλήρως συμπληρωμένου του κοινοτικού τελωνειακού εγγράφου Τ2Μ ως μόνου αποδεικτικού μέσου της καταγωγής κοινοτικών αλιευμάτων και συστατικού του δικαιώματος ελεύθερης κυκλοφορίας,
            
         
               β)
            
            
               της Ευρωπαϊκής Επιτροπής που διεξήγαγε εκ μέρους της Κοινότητας τις διαπραγματεύσεις με την Τυνησία για την κατάρτιση της Συμφωνίας Συνδέσεως και του Συμβουλίου της Ευρωπαϊκής Ένωσης που την κύρωσε, για το λόγο ότι παρέλειψαν να λάβουν πρόνοια ώστε τα κοινοτικής καταγωγής αλιεύματα, προερχόμενα από κοινοτικούς αλιείς δραστηριοποιημένους εκτός των χωρικών υδάτων της Τυνησίας, να μην αποστερούνται του εγγενούς δικαιώματος ελεύθερης κυκλοφορίας,
            
         
               γ)
            
            
               της Ευρωπαϊκής Επιτροπής και του Συμβουλίου της Ευρωπαϊκής Ένωσης για το λόγο ότι, αν συμμετέχουν στο αρμόδιο για την τροποποίηση της Συμφωνίας όργανο, δε μερίμνησαν, κατά την ενάγουσα, για τη ρύθμιση του ζητήματος της προαναφερθείσας ειδικής κατηγορίας αλιέων, αν και τελούσαν σε γνώση του ανακύψαντος προβλήματος,
            
         
               δ)
            
            
               της Ευρωπαϊκής Επιτροπής για το λόγο ότι παρέλειψε να ασκήσει την προσήκουσα εποπτεία επί των ελληνικών αρχών, παρά μάλιστα τη διατύπωση σχετικού αιτήματος της εταιρείας.
            
         Περαιτέρω, η ενάγουσα ισχυρίζεται ότι οι παραπάνω πράξεις και παραλείψεις παραβιάζουν υπέρτερους κανόνες δικαίου που έχουν τεθεί για την προστασία των ιδιωτών και δη:
   
               α)
            
            
               του δικαιώματος ελεύθερης διακίνησης των εμπορευμάτων, για την άσκηση του οποίου οι διοικητικές διατυπώσεις έχουν διαπιστωτικό και όχι συστατικό χαρακτήρα,
            
         
               β)
            
            
               του δικαιώματος της επιχειρηματικής ελευθερίας, ο πυρήνας της οποίας θίγεται από την απαγόρευση εναλλακτικής απόδειξης της καταγωγής,
            
         
               γ)
            
            
               της αρχής της αναλογικότητας, η οποία δεν συμβιβάζεται με τον αποκλεισμό όλων — πλην του Τ2Μ — των πρόσφορων αποδεικτικών μέσων της καταγωγής
            
         
               δ)
            
            
               της αρχής της δικαιολογημένης εμπιστοσύνης του διοικούμενου, ο οποίος — αν και συμπεριφέρθηκε ως συνετός παρατηρητής της αγοράς — υπέστη σοβαρή ζημία, εκ του γεγονότος ότι έκανε χρήση των εκ του κοινοτικού δικαίου δικαιωμάτων του,
            
         
               ε)
            
            
               της αρχής της αποτελεσματικής δικαστικής προστασίας, η οποία αντίκειται στην «αρνησιδικία» που αντιμετώπισε η εταιρεία εκ των ελληνικών, τυνησιακών και κοινοτικών αρχών.
            
         Επικουρικώς της αξίωσης αποζημίωσης που επικαλείται η ενάγουσα υπαινίσσεται, ότι ο ασυνήθης και ειδικός χαρακτήρας της ζημίας που υπέστη επιτρέπει την ανόρθωση της ανωτέρω βλάβης, καθώς θεωρεί ότι συντρέχουν, εν προκειμένω, οι προϋποθέσεις τής «άνευ πταίσματος αποζημιωτικής ευθύνης» της Κοινότητας.
   
      (1)  Κανονισμός (ΕΟΚ) αριθ. 2454/93 της Επιτροπής της 2ας Ιουλίου 1993 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (ΕΕ L 253, σ. 1).